**Owen Coyle** (s. 14. heinäkuuta 1966) on skotlantilaissyntyinen, irlantilainen jalkapallovalmentaja ja entinen hyökkääjä.

Ura pelaajana
-------------

Coyle aloitti ammattilaisuransa skotlantilaisessa Dumbartonissa 1985. Hän pelasi seurassa yhdessä veljiensä Joen ja Tommyn kanssa esiintyen yli sadassa sarjaottelussa. Kolmen vuoden jälkeen Coyle siirtyi Clydebankiin josta maaliskuussa 1990 Airdrieoniansiin. Tämä siirto oli tärkeä Coylen uran kannalta, sillä Airissa hän teki lopullisen läpimurtonsa. Kolmen kauden aikana Coyle paukutti viisikymmentä sarjamaalia, oli mukana seuran nousujuhlissa Skotlannin valioliigaan, Skotlannin cupin loppuottelussa sekä Cup-voittajien cupissa 1992/93. 

Kesällä 1993 Coyle siirtyi Englantiin Bolton Wanderersiin, jossa oli mukana seuran nousujuhlissa Englannin Valioliigaan keväällä 1995. Coyle ennätti pelata muutaman ottelun Valioliigaa, kunnes palasi lokakuussa 1995 Skotlantiin Dundee Unitedin joukkueeseen. Hän edusti seuraa tammikuuhun 1997 kunnes siirtyi Motherwelliin. Tämän jälkeen Coylen ura lähti alamäkeen ja hän edusti eri skottiseuroja, kunnes lopetti pelaajauransa kesällä 2007 St. Johnstonen pelaajavalmentajana.

Maajoukkuetasolla Coyle ei koskaan edustanut Skotlantia. Irlantilaisten sukujuuriensa vuoksi Coylella oli mahdollisuus edustaa Irlantia ja hän pelasikin uransa ainoaksi jääneen maaottelun Alankomaita vastaan huhtikuussa 1994.

Ura valmentajana
----------------

Valmennusuransa Coyle aloitti Falkirkissa 2003 toimien lyhyen aikaa seuran pelaajavalmentajana. Varsinaisesti ura alkoi kuitenkin huhtikuussa 2005, kun Coylesta tuli St. Johnstonen päävalmentaja.  Coylen johdolla St. Johnstone teki hyvää tulosta kaudella 2005/06 ja hänet palkittiin maaliskuussa 2006 Skotlannin 1. divisioonassa kuukauden valmentajana. Skotlannin liigacupissa 2006/07 Coyle johdatti St. Johnstonen puolivälierissä komeaan 0–2-voittoon Rangersista.  Voitto oli St. Johnstonen ensimmäinen Ibroxilla 35 vuoteen. Tie finaaliin katkesi kuitenkin välierätappioon Hibernianille.  Kausi päättyi hienosti St. Johnstonen voittaessa ykkösdivisioonan mestaruuden ja noustessa valioliigaan. Heinäkuussa 2007 Coyle allekirjoitti kolmivuotisen jatkosopimuksen seuran kanssa. 

Coyle jätti kuitenkin seuran ennen aikojaan siirtyen marraskuussa 2007 Englannin mestaruussarjassa pelanneen Burnleyn peräsimeen.  Coyle jatkoi hyvää työtään myös Burnleyssä. Syyskuussa 2008 hänet valittiin mestaruussarjan kuukauden valmentajaksi ja kauden kruunasi voitto Sheffield Unitedista nousukarsinnoissa. Coylen johdolla Burnley palasi pääsarjatasolle 33 vuoden tauon jälkeen.  Menestyksekkään kauden jälkeen Coylen huhuttiin siirtyvän mm. Celticiin, mutta kesäkuussa hän allekirjoitti jatkosopimuksen Burnleyn kanssa.  Jälleen hän kuitenkin rikkoi sopimuksen ennen aikojaan ja jätti seuran tammikuussa 2010 siirtyäkseen Bolton Wanderersin peräsimeen.  

Coyle valmensi Boltonia Englannin Valioliigassa kausina 2009–2012. Joukkue putosi kauden 2011/12 päätteeksi Englannin toiseksi korkeimmalle sarjatasolle, mestaruussarjaan. Coyle jatkoi Boltonissa lokakuuhun 2012 asti, jolloin hänet erotettiin joukkueen aloitettua mestaruussarjakauden 2012/2013 odotettua heikommin. Boltonin paras saavutus Coylen valmennuksessa vuosina 2010–2012 oli pääsy FA Cupin välieriin vuonna 2011. 

Kesäkuussa 2013 Coyle siirtyi Englannin mestaruussarjaan pudonneen Wigan Athleticin päävalmentajaksi.  Coylen tavoitteena oli nostaa seura pikaisesti takaisin Valioliigaan. Esitykset syyskaudella eivät kuitenkaan olleet odotetun kaltaisia. Eurooppa-liigan lohkovaiheessa Coyle luotsasi Wiganin vain yhteen voittoon viidessä ottelussa ja Mestaruussarjassa seura vajosi kauas noususijoituksista. Lopulta Wigan erotti Coylen joulukuun alussa 2013, kun seura oli hävinnyt Derbylle kotonaan 1–3 ja vajonnut sarjassa sijalle 14. 

Joulukuussa 2014 Coyle aloitti MLS-liigan Houston Dynamon päävalmentajana. Kaudella 2015 Coyle luotsasi seuran MLS:n läntisen konferenssin kahdeksanneksi ja US Open Cupin puolivälieriin. Coyle jätti Houstonin toukokuun lopulla 2016 palatakseen perheensä luo Englantiin. Kesäkuun alussa 2016 hän teki kaksivuotisen sopimuksen Mestaruussarjassa pelaavan Blackburn Roversin kanssa.

Blackburnin kausi sujui Coylen alaisuudessa heikosti. Menestystä ei tullut toivottuun tapaan ja Blackburn valui Mestaruussarjan häntäpäähän. Kautta leimasivat myös kannattajien ja seurajohdon tulehtuneet välit. Coylen pesti päättyi lopulta sopimuksen purkamiseen 21. helmikuuta 2017, kun Blackburn oli vajonnut sarjassa sijalle 23 ja ero putoamisviivaan oli kolme pistettä.

Syyskuun lopulla 2017 Coyle allekirjoitti kaksivuotisen sopimuksen Skotlannin Valioliigan sijalla 10 majailleen Ross Countyn kanssa. Coyle erosi tehtävästään maaliskuun alussa 2018, kun Ross County oli vajonnut liigan viimeiseksi.

### Meriitit valmentajana

* Skotlannin 1. divisioona: 2007

Lähteet
-------

1. ↑  Holland 0 - 1 Republic of Ireland
2. ↑  Coyle becomes St Johnstone boss
3. ↑  Rangers 0–2 St Johnstone
4. ↑  St Johnstone 1–3 Hibernian
5. ↑  Coyle signs on for more at Saints
6. ↑  Coyle named new Burnley manager
7. ↑  Burnley 1–0 Sheff Utd
8. ↑  Coyle pens four-year Burnley deal
9. ↑  Premier League - Owen Coyle leaves Burnley
10. ↑  Owen Coyle appointed Bolton manager
11. ↑  Owen Coyle sacked as Bolton Wanderers manager *BBC News*.  9.10.2012. Viitattu 14.6.2013. (englanniksi)
12. ↑  Wigan Athletic: Owen Coyle will be Roberto Martinez's successor *BBC News*.  14.6.2013. Viitattu 14.6.2013. (englanniksi)
13. ↑  Owen Coyle: Wigan manager leaves by mutual agreement *BBC News*.  2.12.2013. Viitattu 6.1.2014. (englanniksi)
14. ↑  Owen Coyle signs three-year deal with Houston Dynamo *Dynamo Theory*.  8.12.2014. Viitattu 18.3.2016. (englanniksi)
15. ↑  Houston Dynamo & head coach Owen Coyle part ways *MLS*.  25.5.2016. Viitattu 6.6.2016. (englanniksi)
16. ↑  Owen Coyle: Blackburn Rovers appoint former Bolton and Burnley manager *BBC*.  2.6.2016. Viitattu 6.6.2016. (englanniksi)
17. ↑  Owen Coyle: Blackburn boss leaves club by mutual consent *BBC*.  21.2.2017. Viitattu 25.2.2017. (englanniksi)
18. ↑  Ross County: Owen Coyle 'ambitious as ever' after being appointed manager *BBC*.  28.9.2017. Viitattu 20.11.2017. (englanniksi)
19. ↑  Owen Coyle resigns as Ross County manager *BBC*.  1.3.2018. Viitattu 28.3.2018. (englanniksi)

  


|  |  |  |
| --- | --- | --- |
| Edeltäjä:**Steve Cotterill** | **Burnleyn päävalmentaja**11/2007–1/2010 | Seuraaja:**Brian Laws** |

|  |  |  |
| --- | --- | --- |
| Edeltäjä:**Gary Megson** | **Boltonin Wanderersin päävalmentaja**1/2010–10/2012 | Seuraaja:**Dougie Freedman** |

|  |  |  |
| --- | --- | --- |
| Edeltäjä:**Roberto Martínez** | **Wigan Athleticin päävalmentaja**6–12/2013 | Seuraaja:**Uwe Rösler** |

|  |  |  |
| --- | --- | --- |
| Edeltäjä:**Paul Lambert** | **Blackburn Roversin päävalmentaja**2016–2/2017 | Seuraaja:**Tony Mowbray** |

|  |  |  |
| --- | --- | --- |
| Edeltäjä:**Jim McIntyre** | **Ross Countyn päävalmentaja**9/2017–3/2018 | Seuraaja:**Steven Ferguson&Stuart Kettlewell** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |

 |